  Виталий Пронин Булат Окуджава бардлэн «Нам нужна одна победа» кырӟанэз 17 кылын чузъяськиз. Сое быдэстӥсь «Крезьгуро батальонэ» люкаськизы 10 кунъёсысь музыкантъёс, пӧлазы — удмурт кырӟась Свети Ручкина. «Нам нужна одна победа» кырӟанзэ Булат Окуджава гожтӥз Андрей Смирнов режиссёрлэн «Белорусский вокзал» фильмез понна. 1970-тӥ арын потэм киноын кырӟанэз, гитараен шудыса, быдэстӥз Нина Ургант артистка. Табере та кырӟанэз ӟуч, белорус, украин, киргиз, молдова, испан, француз, грек, армян, иврит, грузин, бигер, якут, эрзя но мукет кылъёсын быдэстӥзы. Та кылъёсын вераськизы Вормон понна ожмаськем солдатъёс. Проектэз мытӥз Россиысь тодмо продюсер Леонид Бурлаков (со Мумий Тролль группаез но Земфираез калыклы усьтӥз). Малпанзэ улонэ пыӵатыны трос калык юрттӥз, пӧлазы бардлэн кышноез Ольга Владимировна Окуджава (Арцимович) но Булат Окуджава нимо музей. Удмурт кылын кырӟанэз гожтыны юрттӥз Ижысь продюсер но журналист Александр Старков. Окуджавалэсь кылбурзэ удмуртэ берыктӥз Анастасия Шумилова кылбурчи, нош кырӟанэз быдэстӥз Света Ручкина (Ladi Sveti).  